【西甲】歐聯前唔慌搏 皇馬細盤嗒得落
2024年04月26日 20:00
東網電視
更多新聞短片
西甲1哥皇家馬德里今晚作客皇家蘇斯達。皇馬榜首位置穩陣,唔使急住搶分,下周歐聯4強首回合作客拜仁慕尼黑先至緊要,今場唔慌搏命,安察洛堤極大可能用副選上陣,加上佢哋近3次作客皇蘇,全開2球或以下,無論現實同數據都支持玩2.5球入球細。(Now 632周六凌晨3時直播)
今場係西甲賽會專登遷就皇馬下周歐聯,調動賽程提早比賽,等佢哋可以抖多兩日。既然賽會一番好意,皇馬主帥安察洛堤肯定唔客氣照單全收,今場會以副選上陣,最緊要係球員就住踢,唔好胡亂添傷兵。
其實都唔使渡邊年點分析,呢場波「你知、我知、單眼佬都知」,只要大家投入「肥安」角度,又或者打過吓機,都知呢場點部署啦。西班牙傳媒話拿祖費南迪斯、法蘭斯高加西亞、巴謙戴亞斯及祖斯奴等會獲正選機會,事實上皇馬聯賽領先次席嘅巴塞成11分,奪冠只係時間問題,今場戰術就係守住先,間唔中突擊吓,贏到就贏,贏唔到1分都冇所謂。
皇蘇近年對皇馬甚少大手交易,淨係計近3次主場鬥皇馬,雙方勝和負各一場,全開2球或以下。皇蘇現時排第6,同第4嘅馬德里體育會相差10分,爭前4機會唔大,但要保住歐洲賽資格仍然手執主動權。佢哋近5場聯賽3勝2和,不過近兩場都和晒,其中一場仲係2比2踢和包尾嘅艾美利亞,近況有啲跌Watt,今晚攞1分亦唔介意,預料唔會太急進,一於捧入球細。
更多賠率: